section_heading: Izgled
paragraph_text: Za izgled automobila zaslužan je Marcello Gandini iz Bertone studia za dizajn, isti čovjek koji je radio na modelu Miura. Gandini je bio tada mlad i neiskusan dizajner - ne baš previše upućen u praktične i ergonomske aspekte auto dizajna, ali isto tako i neopterećen njima. Stvorio je vrlo napadan dizajn. Countach je bio širok i nizak i ne previše dug. Karoserija modela bila je gotovo potpuno načinjena od ravnih trapezoidnih ploča. Iako je sam automobil bio oblikovan poput krilca s puno kutova, bilo je i oblih linija. Vrata modela otvarala su se prema gore i naprijed, poput škara i postala su zaštitni znak Lamborghinija. Takva vrata djelomično su bila postavljena zbog samog stila, ali ponajviše zbog toga što širina automobila nije dopuštala ugradnju konvencionalnih vrata. Zbog otvaranja prema gore bilo je potrebno paziti kod otvaranja vrata u niskim prostorima (zbog loše vidljivosti prema natrag, vozači su prilikom parkiranja vožnjom unatrag često znali otvortiti vrata, sjesti na rub i tako parkirati).